ปลัดกรุงเทพมหานคร ลงพื้นที่ตรวจเยี่ยมการฉีดพ่นน้ำยาฆ่าเชื้อ และ Big Cleaning บริเวณแยกสามย่านมิตรทาวน์ เขตปทุมวัน
ปลัดกรุงเทพมหานคร ลงพื้นที่ตรวจเยี่ยมการฉีดพ่นน้ำยาฆ่าเชื้อ และ Big Cleaning บริเวณแยกสามย่านมิตรทาวน์ เขตปทุมวัน นางศิลปสวย ระวีแสงสูรย์ ปลัดกรุงเทพมหานคร เปิดเผยว่า ในวันนี้ได้นำเจ้าหน้าที่เขตราชเทวี ร่วมกับจิตอาสาและเจ้าหน้าที่ตำรวจ สน.พญาไท ลงพื้นที่ฉีดพ่นน้ำยาฆ่าเชื้อโรคด้วยเครื่องพ่นละอองฝอย และดำเนินกิจกรรม Big Cleaning ทำความสะอาดศาลาที่พักผู้โดยสารรถประจำทาง โดยเริ่มที่บริเวณแยกสามย่านมิตรทาวน์ ไปจนถึงบริเวณประตูหน้าจุฬาลงกรณมหาวิทยาลัย เขตปทุมวัน เพื่อป้องกันการแพร่ระบาดของโรคโควิด-19 ซึ่งสำนักงานเขตราชเทวีจะดำเนินการทำความสะอาดด้วยการเช็ดด้วยน้ำยาฆ่าเชื้อบริเวณศาลาที่พักผู้โดยสาร ป้ายรถประจำทาง รวมถึงราวจับสะพานลอยคนเดินข้าม วันละ 2 รอบ ในช่วงเช้าและช่วงบ่าย ส่วนกลางคืนจะเป็นการฉีดพ่นยาฆ่าเชื้อโรค รวมถึงดำเนินการ Big Cleaning ถนนหลักในพื้นที่ 6 สาย ได้แก่ ถนนเพชรบุรี ถนนพญาไท ถนนราชปรารภ ถนนราชวิถี ถนนพระรามที่ 6 และถนนศรีอยุธยา โดยดำเนินการหมุนเวียนทุกวัน วันละ 2 ถนน นอกจากนี้ยังมอบนโยบายให้สำนักงานเขตจัดเตรียมแอลกอฮอล์เจลล้างมือบริการตามจุดต่างๆ ของหน่วยงานและทำความสะอาดพื้นที่ด้วยน้ำยาฆ่าเชื้อโรค โดยเฉพาะบริเวณที่ต้องสัมผัสหรือใช้สอยร่วมกัน เช่น ราวบันได ลูกบิดประตู ปุ่มกดลิฟท์ และห้องน้ำอย่างสม่ำเสมอ ด้วยน้ำยาฆ่าเชื้อ หรือแอลกอฮอล์ 70% รวมถึงแจ้งโรงเรียน สถานประกอบการ สถานที่ทำงาน และสถานที่ประกอบพิธีกรรมทางศาสนาในพื้นที่ ให้ทำความสะอาดและดูแลสุขาภิบาลสิ่งแวดล้อมอย่างต่อเนื่องจนกว่าสถานการณ์การแพร่ระบาดจะดีขึ้นนอกจากนี้ กรุงเทพมหานครยังได้จัดทำหน้ากากอนามัยแบบผ้า แจกจ่ายให้กับประชาชน โดยประชาชนที่สนใจอยากทำหน้ากากสามารถร่วมทำที่ศูนย์ฝึกอาชีพของ กทม. ได้ทุกแห่ง ขณะเดียวกันยังได้ดำเนินการแจกแอลกอฮอล์สำหรับล้างมือให้กับประชาชนทุกครัวเรือนในพื้นที่กรุงเทพมหานครอีกด้วย โดยเริ่มแจกจ่ายตั้งแต่วานนี้เป็นวันแรก เป้าหมาย 8 แสนขวด เพื่อลดการแพร่ระบาด COVID-19 สร้างความมั่นใจให้คนกรุงเทพฯ